En 23-årig mand blev natten til lørdag nægtet adgang til et diskotek uden nærmere forklaring. Han hævder selv, at afvisningen var racistisk motiveret og vil nu klage til Ligebehandlingsnævnet.

Annonce

Diskotek og dørmænd nægter at have frasorteret diskotek-gæster på baggrund af deres hudfarve.

<p>Mathias Andreasen blev natten til lørdag afvist ved døren ved Aarhus-diskoteket Shen Mao.</p>

Natten til lørdag festede 31-årige Davika Andreasen sammen med nære veninder på Aarhus-diskoteket Shen Mao. Men ved 01-tiden fik festen en brat afslutning, da hendes 23-årige fætter, Mathias Andreasen, blev forment adgang til diskoteket.

To dørmænd nægtede Davika Andreasens fætter adgang til en festlig nat i kusinens selskab. Mathias Andreasen er adopteret fra Colombia, og hverken hun eller Mathias Andreasen selv er i tvivl om, at afvisningen skyldes hans mørke hud.

Planen var ellers, at Mathias Andreasen og en 30-årige kammerat skulle være stødt til Davika Andreasen og hendes veninder på Shen Mao. Sådan skulle det ikke gå. Mathias Andreasen og kammeraten blev ikke lukket ind, og det kom som en stor overraskelse for ham, fordi han ofte har festet på diskoteket.

»Vi så, at andre blev lukket ind, men vi fik ikke lov. Da vidste jeg, at klokken var slået, og vi ikke ville blive lukket ind. Det var ikke behageligt, man har en tom følelse indeni, når sådan noget sker,« fortæller Mathias Andreasen til bt.dk.

Han stod som forstenet efter den hårde afvisning, og det var specielt kusinen Davika Andreasen, der tændte mest af efter dørmændenes hårde beslutning.

»Da jeg ser min fætter og hans kammerat ved døren, ser jeg, at dørmændene holder dem til side, mens andre får lov til at komme ind. Jeg spørger dem, hvorfor min fætter og hans kammerat ikke må komme ind, hvorefter de svarer vredt, at jeg skal blande mig udenom deres arbejde. Jeg svarer ham roligt, at jeg egentlig synes, at det er et meget fair spørgsmål, når nu jeg kan se, at han lukker alle andre ind,« siger hun til bt.dk.

Davika Andreasen får at vide, at hun bare kan pakke sammen og forlade stedet, hvis ikke hun kan indordne sig efter forholdene. Hun bliver så vred, at hun knalder resten af drinken i jorden ude foran diskoteket. Imens står Mathias Andreasen og kammeraten paralyseret over situationen.

»Jeg synes, det er uretfærdigt og en ekstrem dårlig opførsel, og deres reaktion er fuldstændig ude af proportioner. Jeg siger til dem, at jeg på mandag vil skrive til Shen Mao, fordi episoden ikke skal gå stille forbi. Det griner dørmændene bare af,« siger Davika Andreasen.

Hun griber derefter fat i sin telefon for at tage billeder af dørmændene. Det tændte dem fuldstændig af, forklarer hun.

»Den ene dørmænd vender sig om og slår ud efter kameraet, hvorefter jeg taber det. Så siger han: »Sagde jeg ikke, at du skulle skride«. Jeg fortæller ham, at jeg har lov til at tage billederne, og så slår han telefonen ud af hånden på mig igen. Han griber fat i min arm, mens han siger: »Jeg sagde til dig, at du skulle fucking skride«.

Et par betjente kom slænget til undsætning, men heller ikke ordensmagten kunne få Mathias Andreasen og hans kammerat ind på Shen Mao. Argumentet lød på, at Shen Mao var et privat etablissement, og de derfor ikke kunne gøre noget.

For Mathias Andreasen slutter sagen ikke her.

»Jeg vil helt klart tage sagen op til Ligebehandlingsnævnet, hvor jeg håber, vi kan vinde. Der er før blevet kørt en lignende sag mod Shen Mao, som de tabte,« siger han og får opbakning af kusinen, der på sin Facebook refererer til andre afvisningssager, hvor Shen Mao indblandet.

I et svar til Davika Andreasen kalder Shen Mao og dørmændene weekendens hændelse for en »fejl«. Hun har lagt svaret ud på Facebook. Diskoteket og dørmændene skriver blandt andet:

»Vi beklager den uheldige episode fredag nat, som du og dine fætre har været udsat for på Shen Mao. Dine fætre plejer jo gerne, efter eget udsagn, at komme hos os uden problemer, så der må være tale om en fejl. Vi har talt med de pågældende dørmænd - og bedt dem om at være mere informative i deres afvisninger i døren. Og samtidig indskærpet overfor dem, at de hverken skal slå telefoner ud af hånden på gæster eller kalde dem alverdens negative ord....« Senere i svaret står der, at »Shen Mao ikke er et sted, der afviser folk på deres hudfarve«. Det er ikke første gang, at Shen Mao er indblandet i en udheldig sag. Tidligere har de tabt en lignende sag i Ligebehandlingsnævnet. Også Guard Group har et blakket ry efter Aarhus Stiftstidende tilbage i december 2014 afslørede, at vagtselskabet har en hemmelig Facebook-gruppe, hvor de advarer hinanden om mistænkelige gæster.